प्रदेशाध्यक्ष जोशी बोले, पायलट-गहलोत CM की कुर्सी के लिए नूरा कुश्ती कर रहे
Rajasthan BJP President CP Joshi Exclusive Interview. भाजपा के नए प्रदेश अध्यक्ष सीपी जोशी इस बात से इनकार नहीं करते कि उनकी पार्टी में सीएम चेहरे को लेकर कई नेता दौड़ में हैं।
भाजपा के नए प्रदेश अध्यक्ष सीपी जोशी इस बात से इनकार नहीं करते कि उनकी पार्टी में सीएम चेहरे को लेकर कई नेता दौड़ में हैं। वह कहते हैं- यह तो अच्छी बात है कि हमारी पार्टी में ऐसे कई नेता हैं जिनका जनाधार है, जो लोकप्रिय हैं।
हालांकि, जोशी खुद को मुख्यमंत्री की रेस से बाहर बताते हैं। कहते हैं- 'मैं तो अपने आपको सौभाग्यशाली मानता हूं कि मेरे पार्टी अध्यक्ष रहते भाजपा की सरकार बने और जो भी सीएम बने हम सब मिलकर उसको माला पहनाएं।'
हाल ही प्रदेश अध्यक्ष बने सीपी जोशी ने दैनिक भास्कर से विशेष बातचीत की...
उन्होंने भाजपा के भीतर बड़े नेताओं के बीच सीएम बनने की दौड़ से लेकर वसुंधरा राजे की अगली भूमिका और सचिन पायलट की ओर से लगाए गए भाजपा राज में भ्रष्टाचार के आरोपों सहित कई मुद्दों पर बात की।
पढ़िए- पूरा इंटरव्यू...
भास्कर : सचिन पायलट ने अभी वसुंधरा सरकार के समय भ्रष्टाचार का मुद्दा उठाया। अनशन भी किया। आप क्या कहना चाहेंगे?
जोशी: मैं नहीं मानता कि कोई भ्रष्टाचार हुआ। सचिन पायलट जब डेढ़ वर्ष तक उप मुख्यमंत्री थे तब क्या हुआ? क्यों नहीं यह विषय आया? वे माइनिंग की बात कर रहे हैं।
भारतीय जनता पार्टी के शासन में उन सारी माइंस को कैंसिल कर दिया गया था। न्यायालय ने इन सारी बातों को खारिज कर दिया। असल में गहलोत कुर्सी छोड़ना नहीं चाहते और सचिन कुर्सी पाना चाहते हैं। दोनों के बीच यह नूरा कुश्ती का खेल है।
साढ़े चार सालों में महिलाओं के ऊपर अत्याचार बढ़ा है। जयपुर बम ब्लास्ट के आतंकी छूट गए। रोज महिलाओं और दलितों पर अत्याचार हो रहे हैं।
किसानों की फसल बर्बाद हो गई, कर्ज माफी नहीं हुई। युवाओं के बेरोजगारी भत्ते का संकट है। इन मुद्दों पर पायलट एक शब्द नहीं बाेले। निशाना उस तरफ है। गहलोत को घेरना चाहते हैं तो सीधे बात करिए ना।
भास्कर : पायलट ने जो आरोप लगाए हैं, उसको लेकर कुछ लोगों का कहना है कि ये भाजपा के शीर्ष नेतृत्व की ही रणनीति है वसुंधरा राजे की इमेज खराब करने की। पायलट से आपकी पार्टी के लोग ही ऐसा करवा रहे हैं?
जोशी: बिलकुल नहीं। एक प्रतिशत भी नहीं। सवाल ही नहीं उठता, इस प्रकार की बात का।
भास्कर: आपकी पार्टी में चेहरों को लेकर लंबे समय से लड़ाई चल रही है। बहुत सारे चेहरों को लेकर कहा जा रहा है कि सीएम कौन होगा? क्या सीएम की दौड़ में आपका भी नाम है?
जोशी: नहीं। मैं दूर-दूर तक सीएम की रेस में नहीं हूं।
भास्कर: कोई तो चेहरा होगा?
जोशी: मेरे लिए तो यह सौभाग्य है कि मुझ जैसे कार्यकर्ता को इतना बड़ा दायित्व मिला है। मेरे अध्यक्ष रहते हुए हम भारतीय जनता पार्टी की सरकार बनाएं और जो भी सीएम की कुर्सी पर बैठेगा उसको माला पहनाएं, इससे बड़ा मेरे लिए सौभाग्य नहीं हो सकता।
भास्कर: अश्विनी वैष्णव का भी नाम आता है। ओम बिड़ला का भी नाम आता है?
जोशी: चेहरों का नाम आता है तो उसमें बुराई क्या है? भारतीय जनता पार्टी में लोकप्रिय और जनाधार वाले नेताओं की कमी नहीं है। यह अच्छा है ना।
आज दूसरी पॉलिटिकल पार्टियों में तो कोई नाम आता है तो उसे नाकारा, निकम्मा कह कर उसकी क्या हालत होती है, हम सब लोगों ने देखा है। भारतीय जनता पार्टी में जो भी निर्णय होता है, सब लोग संगठन को सर्वोपरि मानकर उस निर्णय को मानते हैं।
भास्कर: सतीश पूनिया को अध्यक्ष पद से हटाकर विधानसभा में उप नेता बनाया गया। राजेंद्र राठौड़ को नेता प्रतिपक्ष बना दिया गया। क्या वसुंधरा राजे को लेकर भी कोई फैसला होने वाला है?
जोशी: इसको लेकर निर्णय जिनको करना है, मैं उस भूमिका में नहीं हूं। हमारे यहां वसुंधराजी पार्टी की राष्ट्रीय उपाध्यक्ष के नाते हम सब लोगों का मार्गदर्शन करती हैं। पार्टी में हर कार्यकर्ता को कोई न कोई भूमिका मिलती है। सीपी जोशी को कोई भूमिका नहीं मिले तो भी वो पार्टी के लिए काम करेगा।
क्योंकि आज मेरी पहचान है तो भारतीय जनता पार्टी के कारण है। इसी पार्टी ने मुझे पहचान दिलाई है। मेरे पास कोई दायित्व रहे या नहीं रहे, लेकिन हम एक विचार को लेकर काम करते हैं। पार्टी में हम विचार के आधार पर काम कर रहे हैं न कि किसी व्यक्ति के लिए।
भास्कर: चर्चा है कि वसुंधरा राजे को इलेक्शन कैंपेनिंग कमेटी का अध्यक्ष बनाया जा सकता है?
जोशी:  जब भी निर्णय होगा, सबके सामने आ जाएगा। पार्टी जो भी निर्णय करती है, वो स्वागत योग्य है।
भास्कर: केंद्रीय गृहमंत्री अमित शाह 15 अप्रैल को भरतपुर आ रहे हैं। पिछली बार भरतपुर संभाग में भाजपा बुरी तरह से हारी थी। क्या इस बार कोई नई रणनीति के तहत काम हो रहा है?
जोशी: अमित शाह को आधुनिक भारत का लौहपुरुष कहा जाता है। वे कुशल संगठक के साथ कुशल रणनीतिकार भी हैं। उनके आने से न सिर्फ भरतपुर संभाग में बल्कि पूरे राजस्थान में पार्टी कार्यकर्ताओं में नए उत्साह का संचार होगा। उनके आने से निश्चित रूप से कार्यकर्ताओं में जोश बढ़ेगा। मैं समझता हूं पिछले चुनाव में भरतपुर संभाग में जो स्थिति रही थी, उसके ठीक उलट होने वाली है।
भास्कर : आपके अध्यक्ष बनने के बाद कहा जा रहा है कि जल्द ही आप नई टीम बनाने वाले हैं। संगठन में बदलाव को लेकर आपका क्या प्लान है? क्या नई नियुक्तियां होंगी, पुराने पदाधिकारियों को बदला जाएगा?
जोशी : संगठन में कोई आमूलचूल परिवर्तन करने का इरादा नहीं है। पार्टी में जिन वरिष्ठ नेताओं का संगठन को लेकर लंबा अनुभव हैं, मैं उन सबसे लगातार मिल रहा हूं। संगठन को लेकर मार्गदर्शन ले रहा हूं। मैं संभाग और जिला स्तर पर जा रहा हूं। कहीं कमियां लगेंगी तो उनको दुरुस्त करने का काम करेंगे। चुनावी साल में सबको सक्रिय करके उत्साह के साथ काम में लगाएंगे।
भास्कर : ऐसा देखने में आ रहा है कि वसुंधरा राजे पिछले चार साल में पार्टी के कार्यक्रमों से ज्यादातर दूर रही हैं। अब चुनावी साल में क्या आपके सामने उनकाे साथ लेकर काम करना चुनौती नहीं होगी?
जोशी: वसुंधरा राजे पार्टी की बैठकों में और कोर कमेटी की मीटिंग में लगातार आती हैं। नेता प्रतिपक्ष के चुनाव के लिए जिस दिन विधायक दल की बैठक थी, उस दिन भी वे तबीयत ठीक नहीं होने के बावजूद बैठक में आई थीं। मैं नहीं मानता कि कहीं दूरी है। लगातार उनका मार्गदर्शन और सुझाव मिलते हैं।
भास्कर : आपको केंद्रीय नेतृत्व ने भाजपा के प्रदेश अध्यक्ष की जिम्मेदारी दी है, आपने नया क्या सोचा है?
जोशी:  भारतीय जनता पार्टी के अनुभवी लोगों के अनुभव का लाभ और मार्गदर्शन लेते हुए टीम राजस्थान के सभी कार्यकर्ताओं का सहयोग लेकर कांग्रेस की सरकार को उखाड़ फेंकने और लंबे समय तक भाजपा का परचम फहरे इसके लिए मेहनत करेंगे।
भास्कर: चुनाव से पहले आपको अध्यक्ष बनाया गया। केंद्रीय नेतृत्व के आप पर भरोसा करने के पीछे क्या कारण रहे?
जोशी : भाजपा में अध्यक्ष का कार्यकाल तय अवधि का होता है। चूंकि सतीश पूनिया का कार्यकाल पूरा हो गया था। किसी न किसी को अध्यक्ष बनाना था।
ऐसा भी नहीं है कि चुनावी साल में अध्यक्ष न बदला जाता हो। कार्यकाल पूरा होने के बाद यह एक सामान्य प्रक्रिया है। पहले भी चुनाव से पहले पुराने अध्यक्ष का कार्यकाल पूरा होने के बाद नए अध्यक्ष बनते रहे हैं। मदनलाल सैनी, वसुंधरा राजे, ओम माथुर चुनावी साल में ही अध्यक्ष बने थे।
भास्कर : चर्चा है कि सतीश पूनिया का एक्सटेंशन होना था, लेकिन वसुंधरा राजे की नाराजगी के कारण उनको हटाया गया। क्या कहेंगे?
जोशी: जैसा मैंने कहा कि हमारी पार्टी में अध्यक्ष का एक निश्चित कार्यकाल होता है। सतीश पूनिया का कार्यकाल पूरा हो गया था। इसी प्रक्रिया के तहत उनके बाद यह जिम्मेदारी मुझे मिली। मेरे बाद किसी और को मिलेगी। वसुंधरा राजे की नाराजगी की वजह से उनको हटाने की बातें कोरी अफवाह के सिवा कुछ नहीं है।
भास्कर : देवीसिंह भाटी, सुरेंद्र गोयल, विजय बंसल, रणधीर सिंह भिंडर जैसे आपके साथ के कई पुराने नेता पार्टी से बाहर हैं। क्या चुनाव से पहले इनको फिर से पार्टी में लाने की कोशिशें होंगी?
जोशी: मेरे अध्यक्ष बनने से पहले ही पार्टी ने इस मसले को लेकर दो वरिष्ठ नेताओं की एक कमेटी बना दी थी। ऐसे सारे विषयों पर यह कमेटी काम कर रही है। आने वाले समय में यह देखा जाएगा कि पार्टी के लिए क्या उचित है, उसके हिसाब से निर्णय होंगे।
भास्कर : गहलोत कह रहे हैं कि वे अपनी बजट घोषणाओं के दम पर सरकार रिपीट कराएंगे। गहलोत की बजट घोषणाओं की आपके पास क्या काट है?
जोशी : गहलोत जब पिछली बार मुख्यमंत्री थे तब भी उन्होंने चुनावी वर्ष में कई घोषणाएं की थीं। उनका क्या नतीजा रहा, देखना चाहिए। 2018 के चुनाव में कांग्रेस ने जनता से वादे करके जो घोषणा पत्र जारी किया था, गहलोत साहब को उसे देखना चाहिए। उस पर उन्होंने कितना काम किया?
दूसरा, 2018 से लेकर अब तक के जो बजट हैं, उनमें गहलोत ने जो घोषणाएं कीं, वो कितनी जमीन पर आईं? ये देख लेंगे तो उनको आईना दिख जाएगा।
सिर्फ घोषणाओं और वादों के अलावा कुछ नहीं किया। उन्होंने किसानों के लिए कहा था कि हम संपूर्ण कर्जा माफ करेंगे, बिजली का प्रति यूनिट एक पैसा भी नहीं बढ़ाएंगे। हम युवाओं को बेरोजगारी भत्ता देंगे। सबके सामने हैं, ऐसा नहीं हुआ।
भास्कर : आप कांग्रेस के इस कार्यकाल को कैसे देखते हैं?
जोशी : किसानों के साथ वादाखिलाफी हुई। युवाओं के सपनों को तोड़ा गया। आज किसान संकट से गुजर रहा है। यहां तक कि फसल बर्बाद होने के बाद गिरदावरी तक नहीं कराई। इससे साफ झलकता है कि किसान के लिए, पीड़ित के लिए, दलित के लिए उनकी सोच क्या है? महिलाओं पर अत्याचार, दुराचार बढ़ा है।
मीरा, पन्ना और पदमावती के गौरवशाली इतिहास वाले राजस्थान में राेज सड़क पर, स्कूल में, अस्पताल, एंबुलेंस में, सरकारी दफ्तर और घरों में बच्चियों और महिलाओं के साथ अत्याचार-दुराचार होता है।
इस प्रकार की घटनाएं पहले नहीं थी। अपराधियों में सरकार का और शासन-प्रशासन का कोई खौफ नहीं है। पुलिस का इकबाल खत्म हो गया है। शासन प्रशासन नाम की कोई चीज नहीं। जनता का विश्वास राजस्थान की सरकार खो चुकी है।
भास्कर : किसानों के लिए गहलोत कहते हैं कि 2000 यूनिट बिजली फ्री देंगे। घरेलू बिजली 100 यूनिट फ्री देंगे, मरीजों के लिए वे चिरंजीवी योजना लाए हैं?
जोशी : किसानों के लिए उन्होंने संपूर्ण कर्जमाफी की बात की थी, क्या हुआ? भाजपा के शासन में 50 हजार का कर्जा माफ करने की बात कही तो हमने उसको पूरा किया। भाजपा की सरकार में टोल माफ किया गया तो इन्होंने सरकार में आते ही वापस चालू कर दिया।
भाजपा के शासन में 10 हजार तक का बिजली बिल माफ था, आपने आते ही उसको वापस शुरू कर दिया। चुनावी वर्ष में तो उनको सब याद आ रहा है।
उस समय जब आप सरकार में आए तो जो योजनाएं किसानों और हर व्यक्ति के लाभ के लिए थीं, आपने क्यों बंद की? उसका जिम्मेदार कौन है? अब चुनावी वर्ष में लोगों को लुभाने के लिए इस प्रकार के वादे करोगे तो राजस्थान की जनता सब समझती है।
ये भी पढ़ें- 
पायलट पर बोले गहलोत- मेरा ध्यान लेफ्ट-राइट नहीं जाता:कहा- भ्रष्टाचार पर सबसे ज्यादा कार्रवाई राजस्थान में, शिक्षा-स्वास्थ्य पर है फोकस
बीजेपी राज के करप्शन के खिलाफ कार्रवाई नहीं करने के मुद्दे पर सचिन पायलट के अनशन के बाद आज मुख्यमंत्री अशोक गहलोत ने पहली बार मीडिया से बात की। जब उनसे पायलट के अनशन को लेकर सवाल किया गया तो वे इसे टाल गए और कहा कि मेरा लक्ष्य फिलहाल महंगाई से राहत दिलाना है और सेवा करना है। (पूरी खबर के लिए क्लिक करें)